ΓΡΑΠΤΗ ΕΡΩΤΗΣΗ E-1995/96 υποβολή: Odile Leperre-Verrier (ARE) προς την Επιτροπή (17 Iουλίου 1996)

Θέμα: Καθεστώς των νοσοκόμων που εργάζονται στον ψυχιατρικό τομέα

Μπορεί η Επιτροπή να γνωστοποιήσει τη λύση που μελετάται προκειμένου να αποκτήσουν επαγγελματικό καθεστώς οι νοσοκόμοι του ψυχιατρικού τομέα στη Γαλλία;

Στο πλαίσιο των οδηγιών 89/48/ΕΟΚ ((ΕΕ L 19, 24.1.1989, σ. 16 )) και 92/51/ΕΟΚ ((ΕΕ L 209, 24.7.1992, σ. 25 )), ποιές λύσεις μπορούν να εξευρεθούν;

Απάντηση του κ. Monti εξ ονόματος της Επιτροπής (10 Σεπτεμβρίου 1996)

Το αξιότιμο μέλος του Κοινοβουλίου αναφέρεται στην ερώτησή του σε καταγγελία που υποβλήθηκε στην Επιτροπή αναφορικά με τη γαλλική νομοθεσία που θεσπίστηκε το 1992 και το 1993. Σύμφωνα με αυτή τη νομοθεσία, ο κάτοχος διπλώματος νοσοκόμου του ψυχιατρικού τομέα ή του πιστοποιητικού νοσοκόμου του ψυχιατρικού τομέα μπορεί, με αίτησή του, να αποκτήσει το κρατικό δίπλωμα νοσοκόμου γενικής περίθαλψης, υπό την προϋπόθεση ότι θα έχει είτε πραγματοποιήσει και κατοχυρώσει τρείς μήνες πρακτικής άσκησης πλήρους απασχόλησης είτε θα έχει πραγματοποιήσει περίοδο πρακτικής άσκησης πλήρους απασχόλησης ως νοσοκόμος σε υπηρεσία παροχής γενικής περίθαλψης.

Στις 26 Οκτωβρίου 1994 θεσπίστηκε ένα νέο διάταγμα σχετικά με την απονομή του κρατικού διπλώματος νοσοκόμου στα πρόσωπα που κατέχουν δίπλωμα νοσοκόμου του ψυχιατρικού τομέα. Η διαφορά σε σχέση με τα προηγούμενα διατάγματα είναι ότι τώρα το κρατικό δίπλωμα νοσοκόμου απονέμεται βάσει του νόμου στα πρόσωπα που διαθέτουν δίπλωμα νοσοκόμου του ψυχιατρικού τομέα βάσει απλής αιτήσεως που υποβάλλεται στην περιφερειακή διεύθυνση των υγειονομικών και κοινωνικών υποθέσεων. Η περίοδος πρακτικής άσκησης προσαρμογής που πρέπει να πραγματοποιήσουν τα πρόσωπα τα οποία αποφασίζουν να αλλάξουν τομέα δραστηριότητας δεν υπόκειται πλέον σε επικύρωση.

Η Επιτροπή θεωρεί ότι αυτή η νομοθεσία είναι αντίθετη με τις διατάξεις της κοινοτικής οδηγίας 77/453/ΕΟΚ ((ΕΕ αριθ. L 176 της 15.7.1977. )) στο πλαίσιο της οποίας θεσπίζονται ελάχιστα κριτήρια κατάρτισης για τους νοσοκόμους που είναι υπεύθυνοι για γενική περίθαλψη. Το περιεχόμενο της κατάρτισης του νοσοκόμου του ψυχιατρικού τομέα στη Γαλλία φαίνεται να δίνει ιδιαίτερη έμφαση στις ειδικές γνώσεις που απαιτούνται για την παροχή περίθαλψης στον τομέα της ψυχικής υγείας και προβλέπεται ότι η κλινική διδασκαλία πραγματοποιείται κυρίως σε ψυχιατρικά ιδρύματα. Με τις συνθήκες αυτές, ακόμη και μια περίοδος πρακτικής άσκησης τριών μηνών θα ήταν αδύνατο να καλύψει τις υφιστάμενες διαφορές σε σχέση με την κατάρτιση που πιστοποιείται με την απονομή του κρατικού διπλώματος νοσοκόμου υπεύθυνου για γενική περίθαλψη.

Στο σημείο αυτό η Επιτροπή επιθυμεί να επισημάνει ότι οι παρατηρήσεις της σχετικά με τη γαλλική νομοθεσία σχετικά με την κατάρτιση νοσοκόμων του ψυχιατρικού τομέα δεν αποσκοπούν στον έλεγχο της ποιότητας αυτής της διδασκαλίας δεδομένου ότι δεν υφίσταται κοινοτική νομοθεσία σχετικά με τις ελάχιστες προϋποθέσεις κατάρτισης που πρέπει να πληρούνται από τα κράτη μέλη στον τομέα της κατάρτισης νοσοκόμων του ψυχιατρικού τομέα. Η παρέμβαση της Επιτροπής δεν έχει επίσης συνέπειες όσον αφορά το επαγγελματικό καθεστώς που διέπει τους νοσοκόμους του ψυχιατρικού τομέα. Ωστόσο, δεδομένου ότι η προαναφερόμενη νομοθεσία αποσκοπεί στην απονομή στους νοσοκόμους του ψυχιατρικού τομέα του κρατικού διπλώματος νοσοκόμου υπευθύνου για γενική περίθαλψη και ότι η εν λόγω κατάρτιση υπόκειται στις υποχρεωτικές κοινοτικές διατάξεις ως προς τις ελάχιστες προϋποθέσεις κατάρτισης (οδηγία 77/453/ΕΟΚ), η παρέμβαση της Επιτροπής δικαιολογείται από το γεγονός ότι, στην περίπτωση αυτή, η κατάρτιση νοσοκόμου του ψυχιατρικού τομέα πρέπει να ανταποκρίνεται σε αυτούς τους όρους κατάρτισης. Στην περίπτωση αυτή δεν εφαρμόζονται οι διατάξεις των οδηγιών 89/48/ΕΟΚ και 92/51/ΕΟΚ.

Έτσι, εάν η Γαλλία επιθυμεί να διατηρήσει την προαναφερόμενη νομοθεσία, θα πρέπει να την τροποποιήσει έτσι ώστε οι νοσοκόμοι που αλλάζουν νοσοκομιακό κλάδο να μπορούν να συμπληρώνουν την κατάρτισή τους τηρώντας τις ελάχιστες προϋποθέσεις που προβλέπονται από την οδηγία 77/453/ΕΟΚ.

Η Επιτροπή αφού έταξε στη Γαλλία προθεσμία να υποβάλει τις παρατηρήσεις της σύμφωνα με τη διαδικασία του άρθρου 169 της συνθήκης ΕΚ, μελετά τις παρατηρήσεις που υπέβαλε το κράτος μέλος.